Nytårsgæsterne på Parkhotel Løgstør og Mortens Kro i Aalborg bliver sendt hjem før midnat - men med champagne til hjemmebrug

Nytårsaften bliver igen i år anderledes for de fleste. Det gælder ikke mindst for hoteller og restaurationer, der må smide folk ud, allerede inden klokken slår 12. Men det betyder ikke, at festen er aflyst, lyder det fra direktøren på Løgstør Parkhotel, Torben Larche . - Det er jo en nytårsaften, der minder om den, vi plejer, den er bare skubbet en time eller to, siger han. På Løgstør-hotellet blev beslutningen, efter en overgang med tvivl, at gennemføre, og de gør klar til en aften med 100 gæster i coronaepidemiens skær. Tager forholdsregler Hotellet, der modtager gæster fra hele landet, tager derfor sine forholdsregler med god afstand mellem de færre kunder. Der skal være sprit forskellige steder i lokalet og folk skal bære masker, lyder det fra hoteldirektøren. - Vores gæster vil gerne komme, og jeg mener, det jo er folks eget frie valg, når nu der ikke er et decideret forbud mod at holde det. Vi mener det er fuldt forsvarligt, siger Torben Larche. Leif Petersen fra Kolding helt tryg ved ved hotellets håndtering. - Og vi holder afstand og sørger for at passe på. Vi tager en test, før vi kommer, og vi bliver testet, når vi kommer hjem, så jeg tror på, der er styr på det, siger han. Ingen dans på Mortens Kro I Aalborg hos restaurant Mortens Kro starter nytårfesten allerede klokken 16.30 og sidste udskænkning bliver klokken 22. Gæsterne kan så lov til at nyde den, inden alle skal have forladt restauranten klokken 23. Ejer Morten Nielsen glæder sig over, at det trods restriktioner, er muligt at holde en festlig aften. - Men det er jo ikke en festivitasaften. Det er jo ikke en nytårsaften som i gamle dage med musik og dans, så det er jo ikke sådan, vi udsætter folk for noget, der er farligt, siger han. Men champagnen er fundet frem, forsikrer Morten Nielsen. - De skal jo tidligere hjem, så de må tage champagnen med hjem "to-go", og så må de skåle nytåret ind derhjemme, siger han. Musik uden dans i Løgstør I Løgstør er scenen ved at blive gjort klar, for Sussi og Leo kommer og spiller – dog ikke op til dans, og det slutter i god tid inden lukketid, fortæller direktør Torben Larche. - Vi sparker jo ikke folk ud, men der et program, der slutter, sådan folk kan være ude af restauranten inden klokken 23, siger han. Den tidlige afslutning ærgrer dog ikke gæsterne. - Så går vi bare ned på værelserne og hygger os, indtil vi skal ud og se fyrværkeriet klokken 12, siger Leif Petersen fra Kolding.